b'\n_START_ARTICLE_\nUndulat\n_START_SECTION_\nVille undulater\n_START_PARAGRAPH_\nDe viltlevende er som regel ca. 18 cm lange med vanligvis gr\xc3\xb8nn kropp, gult hode og dypbl\xc3\xa5 hale. Som de fuglene vi i dag har i fangenskap har de tre sorte flekker p\xc3\xa5 hvert kinn, sammen med en kongebl\xc3\xa5 stripe._NEWLINE_De lever i flokk og holder til i tretoppene, men kommer ned n\xc3\xa5r de skal ha mat og drikke. Klimaet der undulatene lever, i Australias innland, er preget av h\xc3\xb8ye temperaturer, t\xc3\xb8rt jordsmonn, og lite nedb\xc3\xb8r. Undulatene f\xc3\xb8lger gjerne etter etterhvert som gresset modnes. Der beiter de i mindre familiegrupper eller i st\xc3\xb8rre flokker avhengig av bl.a. \xc3\xa5rstid og n\xc3\xa6ringstilgang. _NEWLINE_Man har aldri funnet igjen samme fugl der den ble ringmerket f\xc3\xb8rste gang. Samtidig har man observert store avstander bli tilbakelagt p\xc3\xa5 jakt etter vann og mat. Den er alts\xc3\xa5 en streiffugl. Fuglen foretrekker fr\xc3\xb8 fra kengurugress, og forskjellige typer enggress og raigress. Dette suppleres med planteskudd, bark  og insekter. Det hender av og til at fuglen beiter p\xc3\xa5 dyrket mark._NEWLINE_Undulaten ruger i hulrom i tr\xc3\xa6r, s\xc3\xa6rlig eukalyptustr\xc3\xa6r, med minimalt med redemateriale. Ofte ruger flere par i samme tre. De legger 4-6 egg som ruges i 18 dager. Ungene blir i redet i ca. 30 dager. Foreldrene har gjerne flere kull om \xc3\xa5ret, n\xc3\xb8ye tilpasset modningstiden for gresset. De hekker i tiden etter regnperiodene da plantene vokser._NEWLINE_Viltlevende undulater er, som mange andre papeg\xc3\xb8yer, sv\xc3\xa6rt sosiale, men rugehulen blir forsvart i en avstand p\xc3\xa5 et par meter. De fleste undulater er sjelden alene, hvis en forbiflygende undulat ser at andre beiter, slutter den seg til dem. Undulatene kan bli sett p\xc3\xa5 som en plage, p\xc3\xa5 grunn av de store flokkene. _NEWLINE_Det finnes ogs\xc3\xa5 undulater i Florida og deler av England, men de er etterkommere av tamme undulater som har stukket av.\n_START_SECTION_\nHistorikk\n_START_PARAGRAPH_\nDen f\xc3\xb8rste undulaten kom til Europa i 1831, den var utstoppet og utstilt p\xc3\xa5 engelsk museum. I 1840 kom de f\xc3\xb8rste levende undulatene til Europa med b\xc3\xa5t, men det var f\xc3\xa5 undulater som overlevde b\xc3\xa5tturen. Det gikk ikke lenge f\xc3\xb8r det ble mote \xc3\xa5 ha undulat i bur. _NEWLINE_I 1894 ble det bestemt av den australske regjeringen at det var ulovlig \xc3\xa5 bringe undulater til Europa. Denne lov gjelder n\xc3\xa5 i dag. Da hadde folk drevet oppdrett med fuglene, slik at det ikke var n\xc3\xb8dvendig \xc3\xa5 innf\xc3\xb8re levende fugler fra Australia._NEWLINE_Det skal kun v\xc3\xa6re gr\xc3\xb8nne individer som er hentet fra den ville bestanden, men det har v\xc3\xa6rt registrert bl\xc3\xa5 undulater ogs\xc3\xa5 i ville flokker i Australia. \xc3\x98vrige fargemutasjoner er avlet frem i fangenskap.\n_START_SECTION_\nModerne oppdrett\n_START_PARAGRAPH_\nAlle farger vi i dag ser p\xc3\xa5 fuglen kommer fra mutasjoner som det er avlet videre p\xc3\xa5. _NEWLINE_Undulaten har i utgangspunktet kun to grunnfarger; gr\xc3\xb8nt og bl\xc3\xa5tt. Gr\xc3\xb8nt er genetisk sett dominant overfor bl\xc3\xa5tt. I praksis vil det si at gr\xc3\xb8nne fugler kan v\xc3\xa6re b\xc3\xa6rere (heterozygote) for bl\xc3\xa5tt, men at en bl\xc3\xa5 fugl aldri genetisk sett kan v\xc3\xa6re b\xc3\xa6rer av gr\xc3\xb8nt. Fargenyansene (for gr\xc3\xb8nt; lysegr\xc3\xb8nn, m\xc3\xb8rkegr\xc3\xb8nn eller olivengr\xc3\xb8nn og for bl\xc3\xa5tt; himmelbl\xc3\xa5, koboltbl\xc3\xa5 eller mauve) bestemmes av et allell for s\xc3\xa5kalt m\xc3\xb8rk faktor._NEWLINE_I tillegg forekommer mange mutasjoner som bl.a. kan ha en avblekende effekt p\xc3\xa5 fuglens grunnfarge. Et par slike eksempler er mutasjonene gr\xc3\xa5vinge og isabell. F\xc3\xb8rstnevnte nedarves ved autosomal recessiv nedarving, mens sistnevnte nedarves ved kj\xc3\xb8nnsbundet recessiv nedarving. En albino undulat er en bl\xc3\xa5 fugl som i tillegg har egenskapen ino (nedarves kj\xc3\xb8nnbundet recessivt), mens en lutino fugl er en gr\xc3\xb8nn fugl som i tillegg har egenskapen ino. Det er alts\xc3\xa5 grunnfargen som varierer, mens begge variantene har det samme ino-allelet som medf\xc3\xb8rer bortfall av melaninpigmenteringen (sorte pigmenter). Mutasjonen skyldes en genetisk mutasjon som medf\xc3\xb8rer at et enzym som er n\xc3\xb8dvendig for syntese av melanin ikke fungerer og derved dannes ikke melaninpigmentet og fuglen blir derfor enten gul eller hvit. Visse andre mutasjoner kan gi samme effekt dersom de forekommer i homozygot tilstand. Det gjelder f.eks. mutasjonen spangle._NEWLINE_En vanlig eller australsk undulat kan i fangenskap bli opptil 15 \xc3\xa5r gammel._NEWLINE_Utstillingsundulater (ogs\xc3\xa5 kalt engelske undulater) er en egen og betydelig st\xc3\xb8rre rase. Utstillingsundulaten har standarder for hvordan den "perfekte" fuglen skal se ut eksteri\xc3\xb8rmessig. Utstillingsundulater lever vanligvis ikke fullt s\xc3\xa5 lenge som vanlige undulater, men kan ofte v\xc3\xa6re mer tamme som redeunger da de generelt blir h\xc3\xa5ndtert mer i redekassa enn vanlige undulater bl.a. i forbindelse med at de vanligvis ringmerkes. Foreldrene er ogs\xc3\xa5 vant til regelmessig h\xc3\xa5ndtering og vil derfor ofte v\xc3\xa6re mer tillitsfulle enn fugler i et oppdrett for vanlige/australske undulater.\n_START_SECTION_\nTamfuglen, nyttig om fuglehold\n_START_PARAGRAPH_\nUndulaten er Norges mest popul\xc3\xa6re tamfugl. Den tilh\xc3\xb8rer papeg\xc3\xb8yefamilien og kan l\xc3\xa6re \xc3\xa5 snakke. Hannfuglen har bedre rykte p\xc3\xa5 seg for dette. Undulaten er et veldig sosialt dyr, lekent og muntert, men blir fort trist n\xc3\xa5r man ikke tar h\xc3\xa5nd om den og hvis man ikke gir den oppmerksomhet i form av en annen undulat eller et menneske. _NEWLINE_Det anbefales \xc3\xa5 kj\xc3\xb8pe undulaten fra en seri\xc3\xb8s oppdretter som f\xc3\xa5r undulaten til \xc3\xa5 bli vant med mennesker fra starten av ved hjelp av regelmessig kontakt. _NEWLINE__NEWLINE_Nyttig \xc3\xa5 vite:_NEWLINE_Bruk av sandr\xc3\xb8r p\xc3\xa5 sittepinnene anbefales ikke, da sandr\xc3\xb8r istedenfor \xc3\xa5 slipe kl\xc3\xb8rne som varen antyder, gj\xc3\xb8r bena til fuglen s\xc3\xa5re. Sittepinner av plast anbefales heller ikke, da de er for ensidige for fuglens ben. Det anbefales heller rene greiner fra naturen  i ulik st\xc3\xb8rrelse, noe som trimmer kl\xc3\xb8rne og styrker benas muskulatur. Gjerne tykke pinner (2-3 cm). Obs! F\xc3\xb8lg med p\xc3\xa5 nyheter om fugleinfluensaen og regler n\xc3\xa5r det gjelder greiner fra naturen dersom fugleinfluensaen inntrer. Speil frar\xc3\xa5des til enslige hannfugler (og fugler generelt) da fuglen ikke alltid kan forst\xc3\xa5 at det bare er et speil og kan utvikle atferdsproblemer da fuglen ikke f\xc3\xa5r den \xc3\xb8nskede responsen. Det er mange tilfeller der fuglen har blitt avhengig av speilet.   _NEWLINE_Ern\xc3\xa6ring_NEWLINE_Feilern\xc3\xa6ring av fugl kan f\xc3\xb8re til alvorlige problemer. Ikke  gi fuglen avokado, det er sv\xc3\xa6rt giftig for undulater og de fleste andre fuglearter._NEWLINE_For fuglens trivsel_NEWLINE_Undulaten er et flokkdyr, og det anbefales \xc3\xa5 ha to undulater sammen. To hunner sammen frar\xc3\xa5des. Det kan noen ganger v\xc3\xa6re vanskelig \xc3\xa5 fortelle hvilket kj\xc3\xb8nn fuglen er, men generelt er hannfuglens nebbvorte  bl\xc3\xa5, hunnens nebbvorte brun. _NEWLINE_Undulaten b\xc3\xb8r for dens helses skyld ha god plass \xc3\xa5 flyve p\xc3\xa5. Enten ved hjelp av et sikkert, stort rom med plass  eller et stort bur (volier). Her b\xc3\xb8r det v\xc3\xa6re nok \xc3\xa5 finne p\xc3\xa5 slik at fuglen ikke kjeder seg og utvikler atferdsproblemer ut ifra det.'